**Profily učiteľov v prvom ročníku šk. r. 2025/2026**

**Mgr. Katarína Vajkai**

**-triedna učiteľka v budúcej 1.A - trieda, kde sa realizuje projekt RŠ**

Mojím snom bolo vždy stať sa dobrou a láskavou učiteľkou. Vo svojej práci neustále hľadám spôsoby, ako čo najviac deti zapojiť do procesu, vzbudiť u nich záujem o učenie, v ktorom by mohli zažívať radosť. Každý deň začínam rannými kruhmi, v ktorých sa zameriavam na rozvoj emocionálnych zručností (empatia a rešpekt). Vo výchovno-vzdelávacom procese využívam metódy zážitkovej pedagogiky a rôzne alternatívne postupy, ktoré podnecujú žiakov k aktívnemu učeniu sa. Za najväčší prínos považujem pravidelné učenie sa vonku, ktoré má pre deti veľký význam -praktické aktivity, ktorými si vedia overiť naučené poznatky, učia sa spolupracovať, viesť diskusiu. Momentálne pôsobím v školskom projekte Radostná škola, v ktorej sa využívajú spomenuté metódy. Som presvedčená, že dôležitejší ako cieľ, je samotná cesta učenia a poznávania. To všetko sa dá dosiahnuť bez známok, s využitím techník formatívneho a slovného hodnotenia. Aj preto si myslím, že mojou úlohou je vedieť v škole vytvoriť priateľské a obohacujúce prostredie pre všetky deti, ostať ich rovnocenným partnerom.

**Mgr. Dana Béberová**

-triedna učiteľka v budúcej 1.B - športová trieda

Vo vyučovacom procese kladiem dôraz na individuálne potreby žiaka, usilujem sa vytvárať najpriaznivejšie podmienky na jeho mnohostranný rozvoj. Snažím sa využívať inovatívne metódy, ktoré v žiakoch vzbudzujú záujem o ďalšie spoznávanie nového a vedú ich k aktívnemu učeniu sa. Vediem žiakov k vzájomnému rešpektovaniu a kooperácii . Vytvorenie priateľskej a podnetnej klímy v triede ako aj dobrá spolupráca s rodičmi je dôležitá pre moju prácu. Dlhodobo dosahujem so žiakmi vynikajúce výsledky v športových a matematických súťažiach.

**Mgr. Slavomír Ďurčo**

**-učiteľ telesnej a športovej prípravy a tréner futbalu v budúcej športovej triede**

Som dlhoročný učiteľ telesnej výchovy a futbalový tréner mládežníckych mužstiev v KFC Komárno. Na hodinách telesnej a športovej prípravy využívam zážitkové formy vyučovania a individuálny prístup k žiakom, ktorých motivujem k aktívnemu pohybu, športovým aktivitám a k zdravému životnému štýlu. Úspešne pripravujem žiakov na športové súťaže. Vo voľnom čase pravidelne behám, relaxujem v záhradke, rád si zahrám tenis, pozriem si dobrý film alebo futbal.